  Майя Бывальцева Россиысь Мерлыко палата сюрес вылтӥ мынон-ветлон куронъёсты тӥясь ӝог юрттэт сётӥсь ёзэсъёсысь водительёслы дурбасьтӥз. Ӝог эмъюрттэт сётӥсь машинаосты нуллӥсьёсты яке МЧС-ысь водительёсты штрафъёслэсь мозмытон сярысь куронэз Кун Думалэн тӧроезлы Сергей Нарышкинлы сётӥзы ни, ивортэ «Известия». Сюрес вылысь видеокамераос куронъёсты тӥянэз пусъё но со сярысь ивортонэз ГИБДД-е лэзё. Озьы ӧтись доры дыртэмен валче куронъёсты амалтэк тӥясь водительёсты штраф улэ кыско. Ӝог юрттэт сётӥсь ёзэсъёслэн кивалтӥсьёссы со штрафъёсты палэнтоно яке водительлэн уждунысьтыз кельтоно луо. Мерлыко палатаын сое умойтэмен лыдъяло но ӧтись доры дыртэмен сэрен сюрес вылтӥ мынон-ветлон куронъёсты тӥясь ӝог эмъюрттэт сётӥсь ёзэсысь но МЧС-ысь водительёсты кылкутонлэсь мозмытон понна катрадлыкез воштыны куро. «Кинлэсь ке улонзэ утён понна сюрес вылын ӝоглыкъя куронъёсты тӥям понна адями аслаз кисыысьтыз коньдон тыроно луэ. Котькуд учыръя штрафъёсты ӧд ке палэнтыты, астэ шонере ӧд ке потты, уждунтэк кылёд», — вера кичӧлтонэз дасясь, Мерлыко палаталэн кышкыттэмлыкъя ӧриезлэн кивалтӥсезлэн нырысетӥ воштӥсез Дмитрий Чугунов. Со МЧС-лэсь но ӝог эмъюрттэт сётӥсь машинаослэсь номеръёссэс ГИБДД-лэн базаяз пыртыны но со автомобильёслэсь водительёссэс штрафъёслэсь мозмытыны ӵектэ. Вераськон мынэ ӝоглыкъя но парковкая куронъёсты тӥян учыръёс сярысь. Тодэ вайытом, сюресъёс вылын камераос одно ик пуктэмын луыны кулэ. Со сярысь катӵектосэз Россиысь транспортъя министерство дасяз. Сюрес вылын шудтэм учыръёсын бырисьёслэсь лыдзэс кулэстон понна кутэм ватсанъёс кужымазы пыризы туэ пӧсьтолэзе. Тегъёс: ГИБДД МЧС Россия Мерлыкопалата сюресвылтветлонкуронъёс ӝогэмъюрттэтсётон  